זאב (רכב)

זאב הוא רכב שטח ישראלי ממוגן. הזאב יכול להחליף כלי רכב קלים לנשיאת לוחמים וציוד כדוגמת האביר ולשפר את בטיחות הנוסעים ואת מיגונם ביחס לכלי רכב אחרים. הרכב פותח על ידי חברת רַפַאֵל – רשות לפיתוח אמצעי לחימה בשיתוף עם חטיבה טכנולוגית ליבשה (חט"ל). חברת "כארמור" היא קבלנית המשנה העיקרית לייצור.

תיאור 
הזאב הוא רכב ממוגן רב-תכליתי הבנוי על שילדת פורד 550 עם תיבת הילוכים אוטומטית והנעה 4X4. ניתן להרכיב את הזאב גם על גבי שלדות מסחריות אחרות. הרכב ממוגן בשריון לכלי רכב העולה ברמתו על זה של נגמ"ש ה-M113. הרכב ממוגן כנגד ירי נק"ל, יידוי אבנים ובקבוקי תבערה. בשל מיגונו והיותו נע על גלגלים הוא מתאים ללחימה בשטח בנוי.

היסטוריה 
ה"זאב" ענה על הצורך המבצעי בנושא גייסות משוריין, המצויד בצמיגים שמיועד לפעול באזורים עירוניים. בהיעדר רכב שכזה, נאלץ צה"ל עד אז להפעיל באינתיפאדה נגמ"שים כבדים, שאיטיותם, משקלם הגבוה ותנועתם המסורבלת, גרמו לנזקים שונים ומיותרים.

ב-2003 הוצג האבטיפוס של הזאב שנמסר לידי אגף הטכנולוגיה של צה"ל (אט"ל).

השימוש המבצעי הראשון של הזאב היה במבצע הבאת ביכורים במרץ 2006 ומאז הוא משמש בהצלחה את צה"ל בלחימה בטרור פלסטיניים בשטחי יהודה ושומרון.

באפריל 2019 נחשף הפנתר אשר נועד להחליף את הזאב. ביוני 2021 נראה לראשונה הפנתר בשירות מבצעי במהלך כניסת כוחות צה"ל לג'נין, ומאז פחת השימוש בזאב בשטחי A ו-B.

גרסאות 
זאב - רכב ממוגן להובלת לוחמים.
זאב 2 - רכב שעבר הגבהה והותאם לנסיעה בדרכים משובשות.
זאב-בולנס - אמבולנס ממוגן הכולל ציוד רפואי. כרכב בעל צמיגים הזאב מהיר מכלים בעלי הנעת זחל והדבר מהווה יתרון בשימוש לפינוי רפואי. כלי רכב אלו נטלו חלק משמעותי בפינוי נפגעי צה"ל במבצע גשמי קיץ, מלחמת לבנון השנייה ובפעילויות ביהודה ושומרון וברצועת עזה.
רכב ההלם - זאב המצויד במגוב ואמצעים לפיזור הפגנות.

מפעילים 

 ישראל - צה"ל ומשמר הגבול
 ברזיל - המשטרה הצבאית של סאו פאולו
 אתיופיה - 75 כלים בשימוש צבא אתיופיה
 גאורגיה - 13 כלים בשימוש כוחות הצבא והמשטרה
 מקדוניה - בשימוש כוחות אכיפת החוק
 רומניה - בשימוש יחידות המשטרה הצבאית של צבא רומניה
 פרו - בשימוש יחידת ההתערבות של המשטרה

גלריה

מפרט טכני 
סוג מנוע: מנוע דיזל 6000 סמ"ק V8
הספק: 
מומנט: 560 ניוטון-מטר
מערכת ניהול מנוע: מערכת ניהול ממוחשבת
תיבת הילוכים: אוטומטית בת חמישה הילוכים

קישורים חיצוניים 

גלריה ומידע על הזאב, באתר israeli-weapons

הערות שוליים 

כלי רכב צבאיים
אמצעי לחימה ישראליים
רפאל: מוצרים
כלי רכב שיוצרו בישראל
זאבים בתרבות